ढिलासुस्ती, भ्रष्टाचार र अपारदर्शिता शान्ति सुरक्षाका चुनौती : गृहमन्त्री श्रेष्ठ
उपप्रधानमन्त्री तथा गृहमन्त्री नारायणकाजी श्रेष्ठले शान्ति सुरक्षाका लागि सेवामा हुने ढिलासुस्ती, भ्रष्टाचार र अपारदर्शिता चुनौतीका रुपमा देखा परेको बताएका छन् । 
नेपालगन्ज — उपप्रधानमन्त्री तथा गृहमन्त्री नारायणकाजी श्रेष्ठले शान्ति सुरक्षाका लागि सेवामा हुने ढिलासुस्ती, भ्रष्टाचार र अपारदर्शिता चुनौतीका रुपमा देखा परेको बताएका छन् । नेपालगन्जमा सुरु भएको दुई दिने लुम्बिनी प्रदेशस्तरीय सुरक्षा गोष्ठीको बिहीबार उद्घाटन गर्दै उनले अपराध नियन्त्रणका लागि सरकार शून्य वितृष्णाले भरिएको जनताले शान्ति सुरक्षामा खलल पुर्‍याउन सक्ने भन्दै जनतालाई केन्द्रविन्दुमा राख्न जरुरी भएको बताए ।'देशमा अमनचैन होस् भन्नका लागि संविधान, कानून तथा नियमले गर्न मिल्ने र गर्ने कामहरुको लागि घुस, सोर्स–फोर्स, चाकडी तथा दलाली गर्नुपर्ने समस्याको अन्त्य गर्नुपर्नेछ,' उनले भने, 'सुशासनको पहिलो आवश्यकता भनेको हाम्रो चिन्तन शैलीलाई रुपान्तरण गर्न जरुरी छ। वित्तीय अपराध, मिटरब्याज कारोबार, ईन्टरनेटमा हुने अवैध कारोबार, सडक दुर्घटना तथा लागूऔषध नियन्त्रण चुनौतीको रुपमा देखिएका छन् ।’सुशासन र शान्ति सुव्यवस्था कायम गर्नु सरकारको पहिलो प्राथमिकता रहेको भन्दै उनले अपराध नियन्त्रणका लागि सरकार शून्य सहनशीलताका साथ अघि बढेको बताए । गृहमन्त्री श्रेष्ठले सुशासन, सामाजिक न्याय र समृद्धि हासिल गर्न सरकारले स्थानीय प्रशासनलाई परिचालन गर्ने नीति लिएको बताए ।श्रेष्ठले सुशासन, स्थिरता र विकासका लागि संघ, प्रदेश र स्थानीय सरकारबीच समन्वय र सहकार्यमा जोड दिए । भ्रष्टाचार अहिलेको मुख्य चुनौती रहेको भन्दै उनले भ्रष्टाचार नियन्त्रण गरी सुशासन कायम गर्ने दिशामा सरकार गम्भीर ढंगले लागिपरेको बताए । 